Bob Hewitt dalk binnekort op paroolBob Hewitt saam met sy regspan tydens ‘n vorige hofverskyning. (Foto: Werner Beukes / SAPA) Die voormalige tenniswêreldkampioen en veroordeelde seksoortreder Bob Hewitt (78) kan dalk binne enkele weke op parool vrygelaat word. Hewitt is in Mei 2015 skuldig bevind aan verkragting en onsedelike aanranding. Maroela Media het vroeër berig regter Bert Bam het Hewitt tot ses jaar tronkstraf gevonnis. “Daar is duidelik geen vooruitsigte van rehabilitasie nie,” het Bam in daardie stadium gesê. Die regter het destyds gesê as Hewitt in sy 50’s skuldig bevind is, sou hy tot minstens 20 jaar tronkstraf gevonnis word en dat Hewitt net homself vir sy ellende te blameer het. Hewitt is in Maart 2015 skuldig bevind aan die verkragting van Theresa “Twiggy” Tolken en Olivia Jasriel (voorheen bekend as Suellen Sheehan) in die 1980’s en die seksuele aanranding van nóg ’n vrou, wie se naam nie bekend gemaak mag word nie, in die 1990’s. Die misdade is gepleeg terwyl hy vir hulle tennislesse gegee het. Hewitt het onskuldig op die aanklagte gepleit. Hy dien sedert September 2016 sy tronkstraf uit by die St. Albans- korrektiewe sentrum in Port Elizabeth ná die Konstitusionele Hof vroeër sy aansoek om verlof tot appèl afgekeur het. Tania Koen, Jasriel se regsverteenwoordiger, het gesê haar kliënt is stomgeslaan deur die besluit. Koen het gesê sy het vasgestel dat die paroolraad op 23 Augustus vergader het om te besluit oor Hewitt se parool en dat hy op 23 September vrygelaat gaan word. “Ons gaan die minister vra dat die besluit hersien word. Ek gaan voort op die grondslag, met die inligting wat aan my voorsien is, dat die paroolraad vergader het en Bob Hewitt op parool vrygelaat gaan word.” Koen sê Hewitt se slagoffers is nié in die saak geken nie. Volgens haar voel dit vir Jasriel of sy deur Hewitt verkrag is, maar daarna ook toe sy oor die voorval moes getuig en nou weer oor die paroolbesluit. Olivia Jasriel tydens die hofsaak. (Foto: Werner Beukes/SAPA) “Daar is mense wat sê ‘shame, los hom, hy is oud’. Hy het nie gedink aan sy slagoffers se ouderdom toe hy hulle verkrag het nie,” het sy gesê. Die hof het tydens vonnisoplegging boonop reeds sy ouderdom in ag geneem. Singabakho Numalo, woordvoerder van die Departement van Korrektiewe Dienste, hou vol hulle het nog geen inligting van die paroolraad oor enige besluit wat moontlik geneem is nie. “Indien en wanneer ŉ besluit geneem word, sal ons daaroor ingelig word.” Numalo het gesê daar is spesifieke vereistes waaraan voldoen moet word wanneer ŉ gevangene op parool vrygelaat word en dat die DKD wél ŉ hersiening daarna kan versoek. “Ons wil egter nie die proses vooruitloop nie,” het hy gesê. Hewitt is ŉ voormalige professionele tennisspeler van Australië. Hy het ŉ Suid-Afrikaanse burger geword toe hy in 1967 met ŉ Suid-Afrikaner getroud is.